Document ID: 32010R0858

KOMISSION ASETUS (EU) N:o 858/2010,
annettu 28 päivänä syyskuuta 2010,
asetuksen (EY) N:o 951/2006 muuttamisesta kiintiön ulkopuolisen viennin ja vientitodistusten osalta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 134 artiklan ja 161 artiklan 3 kohdan yhdessä 4 artiklan kanssa,
sekä katsoo seuraavaa:
(1)
Neuvoston asetuksen (EY) N:o 318/2006 täytäntöönpanoa koskevista yksityiskohtaisista säännöistä kolmansien maiden kanssa käytävän sokerialan kaupan osalta 30 päivänä kesäkuuta 2006 annetussa komission asetuksessa (EY) N:o 951/2006 (2) vahvistetaan sokerialan kiintiön ulkopuolista vientiä koskevat yksityiskohtaiset säännöt.
(2)
Asetuksen (EY) N:o 951/2006 4 c artiklassa vahvistetaan asiakirjat, jotka ovat todisteena määräpaikkaan saapumisesta ja jotka on esitettävä, jos tietyt määräpaikat on jätetty kiintiön ulkopuolisen sokerin ja/tai isoglukoosin viennin ulkopuolelle. Kauppaa koskevien mahdollisten petosten riskit ovat kuitenkin melko vähäisiä, jos kyseessä on pieni sokerimäärä. Tarvittavan hallinnollisen työn yksinkertaistamiseksi on sen vuoksi aiheellista säätää poikkeuksesta kyseiseen sääntöön, kun kyse on enintään 25 tonnin määristä.
(3)
Asetuksen (EY) N:o 951/2005 7 c artiklassa vahvistetaan kiintiön ulkopuolisen viennin tiedonantoa koskevat säännökset. Kiintiön ulkopuolista vientiä koskevan järjestelmän hallinnoinnin parantamiseksi on aiheellista selventää, että haettuja määriä koskevassa jäsenvaltioiden tiedonannossa olisi eriteltävä myös hakijat.
(4)
Kiintiön ulkopuolisen isoglukoosin ja sokerin viennin määrällisen rajoituksen vahvistamisesta markkinointivuoden 2010/2011 loppuun 7 päivänä toukokuuta 2010 annetun komission asetuksen (EU) N:o 397/2010 (3) 1 artiklan 1 kohdassa vahvistetaan CN-koodiin 1701 99 eli kuusinumeroiseen koodiin kuuluvan valkoisen sokerin ilman vientitukea kiintiön ulkopuolella tapahtuvan viennin määrällinen rajoitus 650 000 tonniksi markkinointivuonna 2010/2011. Jos vientitodistuksia haetaan paljon ja vuotuinen määrällinen rajoitus käytetään nopeasti loppuun, eri CN-koodeihin kuuluvaa valkoista sokeria vievät toimijat eivät ehkä saa todistuksia riittäville määrille perinteisten markkinoidensa kattamiseksi. Kiintiön ulkopuolisen järjestelmän joustavuuden parantamiseksi on aiheellista sallia, että CN-koodiin 1701 99 kuuluvalle valkoiselle sokerille myönnettyjä vientitodistuksia voidaan käyttää myös samaan CN-koodiin kuuluvan muun valkoisesta sokerista valmistetun tuotteen vientiin.
(5)
Asetuksen (EY) N:o 951/2006 8 a artiklan b alakohdan mukaan kiintiön ulkopuolisen sokerin tai isoglukoosin vientitodistukset, jotka myönnetty 1 päivästä huhtikuuta 2010 alkaen, ovat voimassa niiden myöntämispäivästä seuraavan viidennen kuukauden loppuun. Tästä voi kuitenkin aiheutua vakavia vaikeuksia tietyille viejille, jotka tekevät toimituksia perinteisille markkinoille koko markkinointivuoden ajan. Sen vuoksi on aiheellista, että markkinointivuotta 2009/2010 koskevia säännöksiä sovelletaan pysyvästi.
(6)
Maataloustuotteiden tuonti-, vienti- ja ennakkovahvistustodistusmenettelyn soveltamista koskevista yhteisistä yksityiskohtaisista säännöistä 23 päivänä huhtikuuta 2008 annetun komission asetuksen (EY) N:o 376/2008 (4) 1 artiklan 2 kohdan b alakohdan i alakohdan mukaisesti CN-koodiin 1701 kuuluvien sokerituotteiden viennissä on esitettävä vientitodistukset. Mainitun asetuksen liitteessä II olevan II osan mukaisesti asetettavan vakuuden määräksi vahvistetaan 110 euroa tonnia kohden. Oikeusvarmuuden vuoksi ja jotta toimijoita kohdeltaisiin tasapuolisesti kaikissa jäsenvaltioissa, on aiheellista selventää asetuksen (EY) N:o 951/2600 12 a artiklan 1 kohdassa, että kyseinen vakuus on asetettava myös kiintiön ulkopuolisen sokerin viennissä.
(7)
Sen vuoksi asetusta (EY) N:o 951/2006 olisi muutettava.
(8)
Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetus (EY) N:o 951/2006 seuraavasti:
1)
Lisätään II a luvussa olevaan 4 c artiklaan 4 kohta seuraavasti:
”4. Kun kyse on 25 sokeritonnin enimmäismäärää koskevista vienti-ilmoituksista ja kun komission asetuksen (EY) N:o 612/2009 (5) 24 artiklan 2 kohdan a ja b alakohdan edellytykset täyttyvät, jäsenvaltioiden on vapautettava viejät tämän artiklan 1 kohdan sekä 2 kohdan b ja c alakohdassa säädettyjen todisteiden esittämisestä. Asetuksen (EY) N:o 612/2009 17 artiklan 3 kohdassa tarkoitettu kuljetusasiakirja tai sen sähköinen vastine on esitettävä kaikissa tapauksissa.
2)
Muutetaan III luku seuraavasti:
a)
Korvataan 7 c artiklan 1 kohdan toinen alakohta seuraavasti:
”Haetut määrät on eriteltävä hakijan ja kahdeksannumeroisen CN-koodin mukaan, mutta hakijan nimeä ei ilmoiteta. Jäsenvaltioiden on ilmoitettava komissiolle myös, jos vientitodistushakemuksia ei ole jätetty.”;
b)
Lisätään 7 f artikla seuraavasti:
”7 f artikla
Kiintiön ulkopuolisen sokerin vientitodistusten käyttö
CN-koodiin 1701 99 kuuluvalle kiintiön ulkopuoliselle sokerille myönnetyissä vientitodistuksissa on ilmoitettava CN-koodit 1701 99 10 ja 1701 99 90, ja vientitodistukset ovat voimassa kaikille kyseisille koodeille.”;
c)
Korvataan 8 a artikla seuraavasti:
”8 a artikla
Kiintiön ulkopuolisten vientitodistusten voimassaolo
Poiketen siitä, mitä tämän asetuksen 5 artiklassa säädetään, asetuksen (EY) N:o 1234/2007 61 artiklan ensimmäisen kohdan d alakohdan mukaisesti vahvistetun määrällisen rajoituksen osalta myönnetyt vientitodistukset ovat voimassa seuraavasti:
a)
vientitodistukset, jotka on myönnetty 1 päivän lokakuuta ja 30 päivän huhtikuuta välisenä aikana, ovat voimassa kyseisen markkinointivuoden 30 päivään syyskuuta;
b)
vientitodistukset, jotka on myönnetty 1 päivän toukokuuta ja 30 päivän syyskuuta välisenä aikana, ovat voimassa niiden myöntämispäivää seuraavan viidennen kuukauden loppuun.”.
3)
Muutetaan V luvussa oleva 12 a artikla seuraavasti:
a)
Korvataan 1 kohta seuraavasti:
”1. Hakijan on asetettava vakuus, joka on kiintiön ulkopuoliselle sokerille 110 euroa tonnia kohden ja kiintiön ulkopuoliselle isoglukoosille 42 euroa tuotetonnin nettopainoa kohden kuiva-aineena ilmaistuna.”;
b)
Korvataan 4 kohta seuraavasti:
”4. Kun tietyt määräpaikat jätetään kiintiön ulkopuolisen sokerin ja/tai isoglukoosin viennin ulkopuolelle, 1 kohdassa tarkoitettu vakuus vapautetaan, kun tämän asetuksen tämän artiklan 3 kohdassa ja 4 c artiklassa tarkoitetut vaatimukset täyttyvät.”.
2 artikla
Voimaantulo
Tämä asetus tulee voimaan 1 päivänä lokakuuta 2010.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 28 päivänä syyskuuta 2010.

Labels: 3
17